Šis raksts ir par uzņēmumu. Par sprinteri skatīt rakstu Useins Bolts.

***Bolt*** (līdz 2019. gadam ***Taxify***) ir Igaunijas uzņēmuma ***Bolt Technology OÜ*** transporta pakalpojumu un preču piegādes zīmols. Uzņēmums ir dibināts 2013. gadā. Tā galvenais birojs atrodas Tallinā.

*Bolt* ēdiena piegādātājs
Uzņēmums izstrādā un piedāvā *Bolt* mobilo lietotni, kas ļauj izsaukt taksometru vai privātu autovadītāju. Tiek piedāvāti izmantošanai arī koplietošanas motocikli un elektriskie skūteri. Uzņēmums attīsta arī ēdienu piegādes pakalpojumu *Bolt Food* un 15 minūšu pārtikas preču piegādes pakalpojumu *Bolt Market*.

*Bolt* taksometrs Tallinā
2020. gada beigās *Bolt* darbojās vairāk nekā 200 pilsētās 40 valstīs. Uzņēmumam ir 50 miljoni lietotāju visā pasaulē.

Vēsture
-------

Logotips līdz 2019. gadam
2013. gadā 19 gadu vecs igauņu students Markuss Villigs (*Markus Villig*) izveidoja programmatūras platformu ***mTakso***, kas no mobilās lietotnes ļautu izsaukt taksometrus vai privātus vedējus. Viņš sākumā personīgi pierunāja pirmos 50 autovadītājus reģistrēties viņa platformā. Markuss kopā ar brāli Martinu un Oliveru Leisalu dibināja jaunuzņēmumu, kas 2013. gada 7. februārī ar nosaukumu *mTakso OÜ* tika reģistrēts uzņēmumu reģistrā. Pakalpojums tika palaists 2013. gada augustā. 2014. gadā pakalpojumam tika izdomāts jauns nosaukums ***taxify***; 24. janvārī uzņēmumu pārdēvēja par *Taxify OÜ*. 2014. gadā *taxify* sāka izmantot ārpus Igaunijas: Rīgā un Viļņā.

2017. gadā *Taxify* sāka piedāvāt pakalpojumus Londonā, iegādājoties vietējo taksometru uzņēmumu, bet drīz pārtrauca pakalpojumu pašvaldības institūcijas *Transport for London* pretdarbības dēļ. 2017. gadā *Taxify* sāka darboties Parīzē un Lisabonā.
2017. gadā Ķīnas taksometru iznomāšanas uzņēmums *Didi Chuxing* veica investīciju, kas mērāma astoņu ciparu ASV dolāru summā. 2018. maijā investoru grupa Vācijas autobūvētāja *Daimler* vadībā par 151 miljonu eiro iegādājās daļu *Taxify* kapitāldaļu.

2018. gada maijā *Taxify* klientu skaits sasniedza 10 miljonus.
2018. gada septembrī *Taxify* Parīzē sāka piedāvāt elektrisko skūteru iznomāšanas pakalpojumus ar zīmolu *Bolt*.

2019. gada 7. martā tika paziņots, ka *Taxify* zīmola nosaukums tiek mainīts uz ***Bolt***.
2019. gada jūnijā *Bolt* atjaunoja darbību Londonā ar 20 000 reģistrētiem vadītājiem.
2019. gada 12. jūlijā *Taxify OÜ* tika pārdēvēts par *Bolt Technology OÜ*.
2019. gada 21. augustā *Bolt* Tallinā sāka ēdienu piegādes pakalpojumu *Bolt Food*. 2020. gada janvārī Rīgā kļuva pieejams ēdienu pasūtīšanas pakalpojums. Pēc tam šo pakalpojumu sāka piedāvāt arī citās Eiropas un Āfrikas pilsētās.

2020. gada 12. janvārī *Bolt* pārtrauca darbību Somijā, jo tur nozares regulējums un tirgus apstākļi ierobežoja uzņēmuma plānoto izaugsmi paredzamā nākotnē.
2020. gada maijā *Bolt* ieguva 100 miljonu eiro investīcijas no investīciju pārvaldnieka *Naya Capital Management*.
2020. gada decembrī uzņēmums saņēma 150 miljonu eiro investīcijas no riska kapitāla fonda, ko vadīja *D1 Capital Partners* ar *Darsana Capital Partners* dalību.
2021. gada martā *Bolt* no *World Bank Group* locekļa *IFC* ieguva 20 miljonus eiro turpmākai paplašināšanai topošajos tirgos. Pēc šīs finansējuma piesaistes uzņēmums tika novērtēts vairāk nekā 2 miljardu eiro apmērā.
2021. gada augustā *Bolt* ieguva investīcijas 600 miljonu eiro apmērā no jauniem investoriem *Sequoia Capital*, *Tekne* un *Ghisallo*, kā arī no līdzšinējiem investoriem *G Squared*, *D1 Capital* un *Naya*, palielinot uzņēmuma novērtējumu līdz vairāk nekā 4 miljardiem eiro.
2022. gada janvārī *Bolt* piesaistīja finansējumu 628 miljonu eiro apmērā no *Sequoia Capital* un *Fidelity Management and Research Company LLC*, piedaloties *Whale Rock*, *Owl Rock*, *D1*, *G Squared*, *Tekne*, *Ghisallo* un citiem investoriem, tādējādi uzņēmuma novērtējumam sasniedzot 7,4 miljardus eiro.
2022. gada 8. septembrī *Bolt* vienojās ar finanšu tehnoloģiju uzņēmumu *ESTO* par kreditēšanas pakalpojuma *Bolt Pay Later* izmantošanu *ESTO* sadarbības partneru veikalos.
2023. gada sākumā Vācijas medijs *Sifted* ziņoja, ka *Bolt* risina vēlīnās pārrunas par Vācijas konkurenta *Tier* iegādi, taču uzņēmumi šo ziņu tā arī neapstiprināja.

Atsauces
--------

1. 1 2  Bolt noslēdz investīciju posmu 150 miljonu eiro apmērā Db.lv, 17.12.2020
2. ↑  Taxify’s 24-year-old CEO is smashing Uber’s monopoly in Europe and Africa Jill Petzinger, Quartz, 2018-06-12
3. 1 2 3  TAXIFY OÜ Creditinfo Eesti AS
4. ↑  The scooter war explodes in Europe as Taxify brings dockless scooters to Paris Shona Ghosh, Business Insider, 2018-09-05
5. ↑  Taxify maina nosaukumu Zane Atlāce-Bistere, 2019. gada 07. marts
6. ↑  Elizabeth Schulze. «Uber's European rival Bolt launches in London». *CNBC* (angļu), 2019-06-11. Skatīts: 2019-06-13.
7. ↑  Sāk darboties ēdienu piegādes pakalpojums Bolt Food Lelde Petrāne, Dienas Bizness, 2019. gada 21. augusts
8. ↑  Rīgā sāk darboties ēdienu piegādes platforma Bolt Food Zane Atlāce - Bistere, Dienas Bizness, 08.1.2020
9. ↑  Bolt aiziet no Somijas Anda Asere, Lelde Petrāne, Dienas Bizness, 10.1.2020
10. ↑  Bolt piesaista 100 miljonus eiro Lelde Petrāne, Dienas Bizness, 26.05.2020
11. ↑  Bolt piesaistījusi investīcijas 628 miljonu eiro apmērā Db.lv, 11.01.2022
12. ↑  Bolt un ESTO sāk piedāvāt patēriņa kredīta pakalpojumu Db.lv, 08.09.2022
13. ↑  ‘We have a very high bar for M&As:’ Bolt’s founder on his acquisition strategy Sifted, November 21, 2023

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Bolt***.
* *Bolt* vietne